Manden blev fundet død i vandet ud for Tisvildeleje Strand mandag.

Den mand, der i går blev fundet død i vandet ud for Tisvildeleje Strand, var tynget ned af to vægtskiver på hver 7,5 kilo, som var monteret til et tov, der var bundet om livet på manden.

Nordsjællands Politi oplyser onsdag eftermiddag i en pressemeddelelse, at der ikke ligger en forbrydelse bag hændelsen.

- Vi (...) efterforsker derfor ikke længere sagen som et mistænkeligt dødsfald, fortæller leder af personfarlig efterforskning i Nordsjællands Politi, Henrik Gunst.

Skal obduceres onsdag

Manden blev fundet uden meget tøj på kroppen og uden ID på sig. Liget skal obduceres onsdag, og det er altså her, at politiet nu kan konstatere, at manden er død ved drukning.

Manden er lys i huden og har formentlig ligget i vandet i nogle dage.

- Med de strømme, der har været i farvandene det seneste stykke tid, er det ikke sikkert, at han i første omgang er kommet i vandet ud for Tisvildeleje. Vi holder mulighederne åbne, og indtil obduktionen er klar, kan vi ikke sige mere om sagen. Vi kan dog godt afkræfte rygtet om, at manden blev fundet bagbundet, slutter Henrik Gunst.